CELEX: 32018D0638
Language: bg
Date: 2018-04-23 00:00:00
Title: Решение за изпълнение (ЕС) 2018/638 на Комисията от 23 април 2018 година за установяване на спешни мерки за предотвратяване на въвеждането и разпространението в Съюза на вредителя Spodoptera frugiperda (Smith) (нотифицирано под номер С(2018) 2291)

25.4.2018   
            
            
               BG
            
            
               Официален вестник на Европейския съюз
            
            
               L 105/31
            
         РЕШЕНИЕ ЗА ИЗПЪЛНЕНИЕ (ЕС) 2018/638 НА КОМИСИЯТА
   от 23 април 2018 година
   за установяване на спешни мерки за предотвратяване на въвеждането и разпространението в Съюза на вредителя Spodoptera frugiperda (Smith)
   
      
         (нотифицирано под номер С(2018) 2291)
      
   
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2000/29/EО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), и по-специално член 16, параграф 3, трето изречение от нея,
   като има предвид, че:
   
               (1)
            
            
               
                  Spodoptera frugiperda (Smith) (наричан по-долу „посоченият организъм“), се съдържа в част А, раздел I, буква а), точка 22 от приложение I към Директива 2000/29/ЕО като вредител, за който не е известно да се среща в Съюза.
            
         
               (2)
            
            
               Специални мерки за предотвратяване на въвеждането и разпространението в Съюза на посочения организъм са определени в част А, раздел I, точка 27.2 от приложение IV към Директива 2000/29/ЕО. Тези мерки се състоят от специални изисквания относно въвеждането в Съюза на растения от Dendranthema (DC.) Des Moul., Dianthus L. и Pelargonium l'Hérit. ex Ait., които биха могли да служат като гостоприемници за вредителя.
            
         
               (3)
            
            
               Европейският орган за безопасност на храните (ЕОБХ) изготви научно становище относно категоризацията на вредителя, което беше прието на 28 юни 2017 г. (2) Освен това някои държави членки предоставиха данни от залавяне на посочения организъм върху търгувани стоки.
            
         
               (4)
            
            
               С оглед на неотдавнашното въвеждане и разпространение на посочения организъм в Африка, неговото разпространение в Северна и Южна Америка и данните от залавяне, предоставени от държавите членки, специалните мерки при въвеждане в Съюза следва да се прилагат и по отношение на някои други растения, които биха могли да служат като гостоприемници за посочения организъм и са с произход от Африка или Северна или Южна Америка (наричани по-долу: „посочените растения“).
            
         
               (5)
            
            
               Тези специфични мерки следва да осигурят навременното откриване на посочения организъм на територията на Съюза, да предвидят изисквания за въвеждането на посочените растения в Съюза, включително фитосанитарен сертификат, както и официални проверки при въвеждането на тези растения в Съюза. Държавите членки следва да провеждат годишни наблюдения за присъствието на посочения организъм на тяхната територия и да гарантират, че професионалните оператори са информирани относно евентуалното му присъствие и са запознати с мерките, които трябва да бъдат предприети.
            
         
               (6)
            
            
               Тези мерки са необходими, за да се гарантира по-добра защита на територията на Съюза от навлизането, установяването и разпространението на посочения организъм.
            
         
               (7)
            
            
               За да могат отговорните официални органи и професионалните оператори да се адаптират към споменатите изисквания, настоящото решение следва да се прилага от 1 юни 2018 г.
            
         
               (8)
            
            
               Настоящото решение следва да бъде временно и да се прилага до 31 май 2020 г., за да може да бъде преразгледано преди изтичането на този срок.
            
         
               (9)
            
            
               Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   Определения
   За целите на настоящото решение се прилагат следните определения:
   
               а)
            
            
               „посочен организъм“ означава Spodoptera frugiperda (Smith);
            
         
               б)
            
            
               „посочени растения“ означава плодовете на Capsicum L., Momordica L., Solanum aethiopicum L., Solanum macrocarpon L. и Solanum melongena L., както и растенията, различни от жив полен, растителни тъканни култури, семена и зърна, на Zea mays L. с произход от Африка или Северна или Южна Америка;
            
         
               в)
            
            
               „производствен обект“ означава определена част от дадено място на производство, която за фитосанитарни цели се управлява като отделно звено, като „място на производство“ означава всички помещения или сбор от площи, които се експлоатират като отделна производствена или селскостопанска единица.
            
         Член 2
   Откриване или съмнения за присъствие на посочения организъм
   1.   Държавите членки гарантират, че всяко лице, което има съмнения за присъствието или установи присъствието на посочения организъм на територията на държавата, незабавно уведомява отговорния официален орган и му предоставя цялата имаща отношение информация относно присъствието или съмнението за присъствие на посочения организъм.
   2.   Отговорният официален орган незабавно записва тази информация.
   3.   Когато отговорният официален орган бъде уведомен за присъствието на посочения организъм или за съмнение за неговото присъствие, той предприема всички необходими мерки, за да потвърди присъствието или съмненията за него.
   4.   Държавите членки гарантират, че всяко лице, под чийто контрол се намират растения, които може да са заразени с посочения организъм, се уведомява незабавно за присъствието на посочения организъм или за съмненията за неговото присъствие, за възможните последствия и рискове и за мерките, които трябва да се предприемат.
   Член 3
   Изисквания за въвеждането на посочените растения в Съюза
   Посочените растения се въвеждат в Съюза само ако са изпълнени следните изисквания:
   
               а)
            
            
               придружени са от фитосанитарен сертификат съгласно член 13, параграф 1, подточка ii) от Директива 2000/29/ЕО;
            
         
               б)
            
            
               в съответствие са с член 4, букви а), б), в), г) или д) от настоящото решение. Съответната буква трябва да бъде посочена във фитосанитарния сертификат в рубриката „Допълнителна декларация“. В случаите по член 4, букви в) и г) във фитосанитарния сертификат се посочва и информацията, която осигурява проследяемостта, посочена в буква в), подточка iv);
            
         
               в)
            
            
               при влизане в Съюза те се проверяват от отговорния официален орган в съответствие с член 5 от настоящото решение, като не трябва да се установи присъствие на посочения организъм.
            
         Член 4
   Произход на посочените растения
   Посочените растения трябва да отговарят на изискванията, определени в една от следните букви:
   
               а)
            
            
               те са с произход от трета държава, за която присъствието на посочения организъм не е известно;
            
         
               б)
            
            
               те са с произход от област, за която съгласно приложимите международни стандарти за фитосанитарни мерки е установено от съответната национална служба за растителна защита, че е свободна от посочения организъм; наименованието на тази област се посочва във фитосанитарния сертификат в рубриката „Място на произход“.
            
         
               в)
            
            
               те са с произход от области, различни от посочените в букви а) и б), и отговарят на следните условия:
               
                           i)
                        
                        
                           посочените растения са произведени в производствен обект, който е регистриран и контролиран от националната организация за растителна защита в държавата на произход;
                        
                     
                           ii)
                        
                        
                           в производствените обекти са извършвани официални проверки през последните три месеца преди износа, като върху посочените растения не е открито присъствие на посочения организъм;
                        
                     
                           iii)
                        
                        
                           преди износа посочените растения са били подложени на официална проверка, при която е установено, че са свободни от посочения организъм;
                        
                     
                           iv)
                        
                        
                           по време на транспорта на посочените растения преди износа им е предоставена информация, която осигурява тяхната проследяемост до производствения им обект;
                        
                     
                           v)
                        
                        
                           посочените растения са произведени в производствен обект, който е физически напълно защитен срещу въвеждането на посочения организъм;
                        
                     
         
               г)
            
            
               те произхождат от области, различни от посочените в букви а) и б), отговарят на буква в), подточки i)—iv) и са били подложени на ефективно третиране, за да се гарантира, че са свободни от посочения организъм;
            
         
               д)
            
            
               те са с произход от области, различни от посочените в букви а) и б), и са били подложени на ефективно третиране след прибиране на реколтата, за да се гарантира, че са свободни от посочения организъм, а третирането е посочено върху фитосанитарния сертификат.
            
         Член 5
   Официални проверки при въвеждане в Съюза
   1.   Всички пратки с посочените растения, въвеждани в Съюза, преминават официална проверка на входния пункт в Съюза или на местоназначението, определено в съответствие с Директива 2004/103/ЕО на Комисията (3).
   2.   Отговорният официален орган извършва следните проверки:
   
               а)
            
            
               визуална проверка;
               и
            
         
               б)
            
            
               в случай на съмнения относно присъствието на посочения организъм, вземане на проби и идентифициране на открития вредител.
            
         Член 6
   Наблюдения на посочения организъм на територията на държавите членки
   1.   Държавите членки провеждат годишни наблюдения за присъствието на посочения организъм върху растения гостоприемници на тяхна територия.
   2.   Наблюденията се извършват от отговорния официален орган или под неговия официален надзор. Като минимално изискване при тях се използват подходящи капани, като например феромонови уловки или инсектицидни лампи, а в случай на съмнение за заразяване с посочения организъм те включват вземане на проби и идентифициране. Наблюденията се основават на доказани научно-технически принципи и се извършват в подходящи за откриване на посочения организъм моменти от годината.
   3.   До 30 април всяка година всяка държава членка съобщава на Комисията и на другите държавите членки резултатите от наблюденията, извършени през предходната календарна година.
   Член 7
   Дата на прилагане
   Настоящото решение се прилага от 1 юни 2018 г.
   Член 8
   Срок на действие
   Настоящото решение се прилага до 31 май 2020 г.
   Член 9
   Адресати
   Адресати на настоящото решение са държавите членки.
   
      Съставено в Брюксел на 23 април 2018 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 169, 10.7.2000 г., стр. 1.
   
      (2)  EFSA Journal (Бюлетин на ЕОБХ), 2017; 15(7):4927.
   
      (3)  Директива 2004/103/ЕО на Комисията от 7 октомври 2004 г. относно контрола за идентичност и проверките на фитосанитарното състояние на растенията, растителните продукти и други предмети, изброени в част Б от приложение V към Директива 2000/29/ЕО на Съвета, които могат да бъдат извършвани на място, различно от входния пункт на Общността, или на място в непосредствена близост до него и за определяне на условията, свързани с тези проверки (ОВ L 313, 12.10.2004 г., стр. 16).